**IKIMOKYKLINIŲ IDĖJŲ MUGĖ-NOVATORIŠKAI APIE PAČIUS MAŽIAUSIUS**

Lietuvos švietimo pagalbos asociacijos direktorė Saulė Šerėnienė

Kiekvienąsyk kalbant apie ikimokyklinį ugdymą, man norisi džiūgauti, nes atėjus dirbti į darželį aš pamačiau tiek kūrybiškų ir talentingų žmonių. Išmokau kiekvieną namie netinkamą induką, dėžutę nešti į darbą, ir atrast, kaip genialiai jie virsta žaislais, priemonėmis ir kitais fantastiškais personažais, keliančiais džiaugsmą vaikams. Būtent iš to ir kilo idėja sukurti edukacinių idėjų mugę. Kartu su Druskininkų savivaldybės administracijos švietimo skyriaus vyriausiaja specialiste Diana Brown bei Kauno lopšelio-darželio „Želmenėlis“ direktore Lina Bagdanavičiene 2017 m. birželį sukūrėme eksperimentinį renginį- edukacinių idėjų mugę, su tikslu išvesti pedagogus iš tradicinių pranešimų klausimo į skirtingas erdves, kur vieni dalijasi patirtimi su kitais. Labai norėjosi sudaryti sąlygas „vaikštynėms“, kad kiekvienas eina ten kur jam įdomu, aktualu, o ne yra priverstas būti, nepriklausomai svarbu jam tai ar ne. Daug darbo įdėta į tai, kad išdrąsinti, išlaisvinti pedagogą, įtikinant, jog jo darbas yra svarbus, sukurtos priemonės- aktualios ir tai , ką jis daro yra reikšminga vaikui. Mugė pavyko, 189 dalyviai iš visos Lietuvos, kurie noriai dalijosi savo mintimis, darbais, patirtimis ir priemonėmis.

Aktualumą labiau sustiprino pedagogų džiugesys, kaip jiems yra svarbu, kad juos pamatė, įvertino, kad jų gamintos priemonės patiko kolegoms. 2018 m. balandžio 20 d. dar sykį, jau antrąjį, sukvietėme ikimokyklinio ugdymo pedagogus į narcizais žydinčius Druskininkus, kad dar sykį galėtume pasidžiaugti jų darbais, pasiekimais. Druskininkų jaunimo užimtumo centre susirinko pusantro šimto pedagogų iš visos Lietuvos ( Šilalė, Kaunas, Vilnius, Varėna, Lazdijai, Kelmė, Klaipėda) ir beveik pusšimtis jų dalijosi savo patirtimi, projektine veikla, priemonėmis. Kartu su 6 atviromis veiklomis, kurias pedagogai iš visos Lietuvos rodė kartu su Druskininkų darželinukais, išklausyti 15 pranešimų, kur didžiausias dėmesys skirtas specialiųjų poreikių vaikams bei darbui su tėvais. Akivaizdu tapo tai, kad labiausiai būtent tai ir „skauda“, nes atrasti ryšį su specialiuosius poreikius turinčiais vaikais, įgalinti juos ugdytis tinkamai, suteikti jiems sąlygas ir žinias, šiuolaikiniam pedagogui, bene didžiausias iššūkis. Džiaugiamės, kad mugėje mus lydi ir verslo sektorius- japoniški konstruktoriai JAPOKO, stalo žaidimai vienaragis.lt, leidykla „Nieko rimto“. Šie vaikams dirbantys žmonės, sugebėjo pakerėti Druskininkų Atgimimo mokyklos pradinukus ir lopšelio-darželio „Žibutė“ auklėtinius savo priemonėmis taip, kad tokių spindinčių vaikiškų akių ilgėjomės senai.

O po visais šiais prisiminimais, labiausiai norėtųsi kreiptis į darželių auklėtojas. Ir tas, kurios dalyvavo, ir tas, kurios galbūt atvyks kitąmet. Mielos auklėtojos, Jūsų idėjinis atsidavimas yra pats svarbiausias kiekvienam vaikui, kuris yra Jūsų grupėse. Ir pačiais sunkiausiais momentais, kai nusvyra rankos ir norisi bėgti kuo toliau nuo šito darbo, prisiminkite tų vaikų akis, kurie į Jus žvelgia su pasitikėjimu, su meile, su savo jau įgytomis patirtimis ir tikisi tų tinkamų padrąsinančių žodžių, tų pagamintų Jūsų priemonių, tų nuostabių veiklų, tų puikių projektų. Ir net jei tėveliai ne visuomet tai suvokia ir kartais pasitinka Jus su priekaištais, nepasitenkinimu, supraskite, jie lygiai taip pat mokosi būti tėvais, kaip ir Jūs mokotės dirbti su mūsų išmaniąja Alpha karta. Mes visi mokomės su šiais vaikais. Ir puiku, kai turime galimybę pasidalinti sėkme kartu, įkvepiant vieni kitus.